鄭無貳和予雜言有緣督之句用韻謝之
作者：方回
朝代：宋

paragraphs: 可食不必駝峰肉，可居不必鴟尾屋。
竹籬菜羹人得知，此中有士定不俗。
東里先生癯似鶴，閒門不受童蒙瀆。
七絃琴外棋一枰，七星冠上巾一幅。
忽然一日紫陽虛叟來，暫肯朦朧開睡目。
朝聞客子代穰侯，暮見河陽誅汧督。
居然鵬鷃自不齊，孰謂熊魚俱所欲。
平生此老世人嫉若讎，至此方知夔一足。
無心敢徼失馬福，勿用小榮包大辱。
富兒貴公百花盡，吾曹冷落如殘菊。
君不見老氏故書教我云，守雌守黑爲谿谷。
會當訪公更謀一大醉，幕天席地鼾卧無南北。